Sain eile tuua paar kasti oma vanu raamatuid koju endisest korterist  Hakkasin täna neid siis riiulisse paigutama ja selleks kulus mul terve igavik  Ma ei saanud neid tuimalt ja hoobilt ritta laduda  Istusin verandale  tugitooli ja veetsin seal tunde ja osa jäigi veel lahti pakkimata  Ma kohe PIDIN neid imetlema , lehitsema , tsiteerima, nende juures nutma ja naerma, nostalgitsema….  Kui naabrimutt oleks mind heki tagant silmanud, oleks arvanud, et olen meelemõistuse kaotanud  Istub üksi verandal, naeratab, pühib pisarat ja pobiseb midagi riimis ja rütmis ;)))  Leidsin raamatute seast oma vanu teatriaegseid osaraamatuid, oma laste joonistusi, päevikuid, oma esimesi kinke- raamatuid pühendustega….  Üks oli  esimesse klassi astumise puhul mulle kingitud, lausa ribadeks loetud, Ellen Niit "Karud saavad aru"  Ma alati mõtlesin, et kuidas mulle mingid Niidu luuletused nii pähe on kulunud, olen selle kogumiku sisu endale pealuu sisse lapsena lugenud  Lõpuks ma ei suutnud nende raamatutega enam seal jamada, tõusin püsti ja jätsin ülejäägi pärastiseks ära panna  Keegi ütles, et raamatuid peab olema selleks, et kui keegi külla tuleb , et siis saab näidata et sa päris harimatu ei ole, et üldse raamatuid  ei ole  Mina aga ullike panin nad verandale, kus keegi neid ei näe ja kuhu saab salaja ära pugeda ja mõnusaid tunde veeta;)))  Ma üldse olen mingi imelik, pikka aega lugesin raamatuid nii, et ei teadnud ei autorit ei pealkirja  Lihtsalt neelasin sisu endasse  Kui kellegagi juttu tuli, et kas olen seda ja seda lugenud, sain vaid õlgu kehitada, aga hiljem tuli välja, et olin seda kõike lugenud, aga ma ei jätnud meelde, mis see kõik on, sest ma lollike ei saanud aru, et sellega saab siis  hiilata, et näed olen seda ja seda lugenud  Siis oleks võind ju hoopis pealkirjad ja autorid pähe õppida, mis ma siis nii palju vaeva nägin et tohutuid kuhjasid raamatuid kaanest kaaneni läbi pusisin  Ja mõnda veel mitu korda;)))  Väsimus kisub voodi poole ja homsed tegemised ei lase mul verandal aega veeta, aga mul on teadmine, et mind ootab verandal kohvritäis ja vanas korteris veel terve riiuli täis vanu sõpru, kellega kohtumine on meelierutav ja mõnus tegevus…  Ilusat suveööd  kõigile!!!